Document ID: 31986R1909

31986R1909
L 165/1
SLUŽBENI LIST EUROPSKE UNIJE
16.06.1986.
UREDBA VIJEĆA (EEZ) br. 1909/86
od 16. lipnja 1986.
o uvođenju nadzora nad uvozom određenih proizvoda podrijetlom iz Sjedinjenih Američkih Država
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 113.,
uzimajući u obzir prijedlog Komisije,
budući da su Sjedinjene Američke Države uvele ograničenja na uvoz određenih proizvoda iz Zajednice;
budući da te mjere mogu nanijeti štetu proizvođačima iz Zajednice;
budući da je, radi zaštite interesa Zajednice, potrebno da Zajednica uvede nadzor nad uvozom određenih proizvoda podrijetlom iz Sjedinjenih Američkih Država;
budući da je potrebno osigurati da države članice Komisiji brzo dostave podatke o stvarno ostvarenom uvozu,
DONIJELO JE OVU UREDBU:
Članak 1.
Uvoz u Zajednicu proizvoda navedenih u Prilogu i podrijetlom iz Sjedinjenih Američkih Država ovime se uvjetuje naknadnim nadzorom Zajednice koji se temelji na uvoznim deklaracijama ili drugim istovrsnim dokumentima o uvozu koji su bili potrebni prije stupanja na snagu ove Uredbe.
Članak 2.
1. Unutar prvih 10 dana svakog mjeseca države članice Komisiji priopćavaju podatke o količini i statističkoj vrijednosti, podijeljene prema NIMEX nomenklaturi, za uvoz podrijetlom iz Sjedinjenih Američkih Država za svaki proizvod naveden u Prilogu, a koji je realno ostvaren tijekom mjeseca koji prethodi zadnjem mjesecu.
2. Prvo priopćenje izdaje se najkasnije 10. srpnja 1986., a odnosi se na uvoz izvršen u svibnju.
Članak 3.
Ova Uredba stupa na snagu na dan objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 16. lipnja 1986.

Labels: 12
3
17
18